President: Det er betalt millioner i løsepenger for Sekkingstad
Presidenten kom med de oppsiktsvekkende opplysningene på en pressekonferanse torsdag, melder nyhetskanalen GMA News. Abu Sayyaf-geriljaen har fått 50 millioner filippinske pesos, nærmere 9 millioner kroner, i løsepenger for Kjartan Sekkingstad, uten å løslate ham, hevder Filippinenes president Rodrigo Duterte.Ifølge Duterte krever islamistgruppen, som har holdt Sekkingstad fanget siden september i fjor, mer penger for å løslate nordmannen. – De utsetter det stadig. Millioner er betalt i løsepenger for nordmannen, sa Duterte torsdag morgen . På direkte spørsmål sier Duterte at han ikke vet hvem som har betalt, eller hvordan løsepengene eventuelt fant veien til Abu Sayyaf. – Jeg vet ikke hvilken bank det var, sa han ifølge nettstedet Rappler. Abu Sayyaf-geriljaen har flere ganger truet med å halshugge nordmannen dersom kravene om løsepenger ikke blir oppfylt. Minst tre andre gisler er henrettet av geriljaen i løpet av de siste månedene. Intens jakt: Les hele den dramatiske historien om kidnappingenTorsdag ble det avkuttede hodet til Patrick Jhames Almodavar (18) funnet på øya Jolo, opplyser militæret i landet. Det makabre funnet ble gjort i veikanten i en landsby på øya rundt 1.000 kilometer sør for hovedstaden Manila, opplyser major Filemon Tan. Hodet var surret inn i en plastpose, melder NTB. Almodavar ble bortført av ekstremistgruppen 16. juli, og det ble senere satt fram krav om 1 million pesos, eller rundt 175.000 kroner. I forrige uke sendte den militante gruppen ut et videoopptak der Almodavar ber for sitt liv. Les mer: Dødelig spill om løsepengerSå langt har både norske og filippinske myndigheter avvist alle krav om løsepenger for nordmannen som har sittet som gissel siden han ble kidnappet fra ferieanlegget Holiday Oceanview Resort på øya Samal natt til 22. september i fjor. Etter det VG forstår skal imidlertid flere private aktører ha engasjert seg i saken til Sekkingstad. Sekkingstads bror, Odd Kåre Sekkingstad, sier til Bergensavisen at familien ikke kjenner til at det skal ha blitt betalt løsepenger for Kjartan Sekkingstad. Utenriksdepartementet vil verken bekrefte eller avkrefte presidentens opplysninger. – Norske myndigheters holdning ligger fast. Vi betaler ikke løsepenger, heller ikke i denne saken, sier kommunikasjonssjef Frode Andersen i UD. Video: Her blir norske Kjartan (56) kidnappetFilippinske myndigheter har tatt flere initiativ til forhandlinger med Abu Sayyaf for å få nordmannen løslatt. I juli var en utsending fra presidentens fredsrådgiver i kontakt med gruppen. Samtidig fortsetter det filippinske forsvaret å lete etter nordmannen. – Vi prøver ennå å finne og redde ham, sier generalløytnant Ricardo Visaya til CNN Philippines. Sekkingstad var også tema da Filippinenes fredsminister Jesus Dureza nylig var i Oslo i forbindelse med fredsforhandlinger mellom regjeringen og kommunistbevegelsen i landet. – Vi har en løpende dialog om saken. Vi er svært opptatt av å finne en løsning for Sekkingstad, men det er en svært krevende sak, sier utenriksminister Børge Brende til NTB. Les også: Enarmet terrorist-leder pekes ut som Kjartans kidnapperDet er antatt at Sekkingstad fortsatt befinner seg på Jolo, sammen med gisler fra Malaysia, Nederland og Filippinene. De siste månedene har filippinske militære styrker flere ganger vært i nærkontakt med gruppen som skal stå bak kidnappingen. Samtidig har Abu Sayyaf satt stadig nye tidsfrister for å betale løsepenger for gislene. I april og juni ble to canadiske gisler halshugget etter at krav om løsepenger ikke ble oppfylt. Canadierne ble bortført sammen med Sekkingstad fra ferieanlegget Holiday Oceanview Resort på øya Samal natt til tirsdag 22. september i fjor.Den filippinske kjæresten til canadieren Robert Hall, Marites Flor ble i juni løslatt. Frigivelsen kom tre uker etter at kjæresten ble halshugget. Flor hadde med seg rystende skildringer av hvordan hun og de andre gislene ble mishandlet i fangenskap. Flor møtte også Norges ambassadør Erik Førner og overbrakte en bønn fra Sekkingstad om at filippinske myndigheter må gjøre alt for å få han løslatt. – Jeg er så lei meg for at Kjartan ikke er her. Han trenger virkelig vår hjelp nå, sa Flor til den norske ambassadøren, ifølge lokale medier. Les også: Utenlandske gisler er god butikk for Abu Sayyaf
Filippinenes president Rodgrigo Duterte opplyser at det skal være utbetalt penger i forbindelse med kidnappingen av nordmannen Kjartan Sekkingstad. skal være utbetalt penger i forbindelse med kidnappingen av nordmannen Kjartan Sekkingstad.